Nu er vi i gang!  
  
En hel bus med Egtvedborgere, embedsfolk og en enkelt politiker var på inspirationstur i dejligt forårsvejr for at opsøge ideer til et nyt oplevelsescenter ved Egtvedpigens Grav.  
  
Temaet for turen var "Museer under jorden" og gik til Ladbyskibet ved Kerteminde og til Museet for Søfart i Helsingør. Begge er nye museer, som har deres udstillinger under jorden - og måske skal det nye oplevelsescenter ved Egtvedpigens Grav også lægges under jorden, for at virke i samklang med den dejlige natur.  
  
Ladbyskibet var en konge- eller høvdingegrav fra vikingetiden, hvor høvdingen var gravsat med heste, hunde og store rigdomme. Her var meget fokus på museets placering i naturen og på samspillet med hele området. Foruden selve højen, var der en lille museumsbygning med butik, en fin lille udstilling og nogle arbejdende værksteder. Et udendørs område har været brugt som bådebyggeri, idet ca. 25 frivillige håndværkere, under ledelse af en professionel bådebygger, har bygget en kopi af skibet i højen. Museet har ca. 36.000 besøgende om året.  
  
Museet for Søfart havde tidligere til huse på Kronborg. Nu ligger det i en gammel tørdok, usynligt for omverdenen. Museet i dokken er tegnet af Bjarke Ingels Group og meget spændende og nytænkende. Her fortælles skibsfartens historie, ikke så meget i form af skibsmodeller, men som historier om arbejdet på havnen, på skibene og alt det der foregik omkring skibene. Rum og gulve er skæve - og det samme er mange af vinklerne på historierne. De digitale hjælpemidler er udnyttet spændende. Ud over det faste personale er der tilknyttet 25-30 frivillige til museet. De arbejder dels som Museumsværter, som modelbyggere, med hjemmesideopdateringer og arkivering. Museet har ca. 130.000 gæster om året.  
  
Begge museer rummede gode ideer, som kan udbygges, lærerige fejl, som skal undgås. Fælles for museerne var de gode fortællinger, gode museumsbutikker med varer af høj kvalitet og med god omsætning og så inddragelse af frivillige i forskellige dele af formidlingsarbejdet.  
  
Den næste inspirationstur bliver til efteråret, hvor der bliver besøg i det kulturhistoriske museum i Spinderihallerne i Vejle. Med først skal vi have en åben workshop for alle som har lyst til at være med til at udvikle tilbud til besøgende og binde byen og Egtvedpigens Grav bedre sammen. Workshoppen finder sted i september og bliver annonceret i Egtvedposten, på Egtvednet.dk og på Facebook Egtvedudviklingsråd.

Helle Wiese